Nucleo (biologia)

In biologia cellular, le nucleo es un organello, presente in tote le cellulas eucaryote, que contine le major parte del material genetic del cellula. Illo ha duo functiones principal: controlar le reactiones chimic del cytoplasma, e stockar le informationes necessari al division cellular. Le nucleo ha un diametro variante de 10 a 20 micrometros, lo que face de illo le plus grande del organulos.

 Nucleo definite 

Le nucleo es circumferite per un duple membrana appellate le inveloppe nuclear. Le membrana interne e externe de iste inveloppe fusiona a intervallos regular, que forma le poros nuclear. Iste poros permitte excambios nucleo-cytoplasmic in duo directiones, como per exemplo le exito de ARNm (ARN messagero) verso le cytoplasma. Assi, le inveloppe nuclear regula e facilita le transporto inter le nucleo e le cytoplasma, durante que illo separa le reactiones chimic que occurre in le cytoplasma ab istos que occurre al interior del nucleo.

Le membrana externe es in continuitate con le reticulo endoplasmic granulose (REG) e pote esser, como isto, coperite de ribosomas super su facie cytoplasmic. Le spatio inter le duo membranas (appellate le spatio perinuclear) es in continuitate con le lumen (spatio interne) del REG. Le membrana interne es coperite per le lamina super su facie nucleoplasmic. Le lamina es un rete de proteinas (circum 2000 typos de proteinas) que joca un rolo de appoio, e participa, secundo recercas recente, al organisation de movimentos del chromatina durante le phases differente del cyclo cellular.

 Material genetic 

Al interior del nucleo se trova un o plure nucleolos circumferite per un matrice fibrose appellate le nucleoplasma. Le nucleoplasma es un liquido que ha un consistentia gelatinose (simile a iste nivello al cytoplasma), in le qual multe substantias son dissolvite. Iste substantias comprende le nucleotidos triphosphate, enzymas, proteinas e factores de transcription. Le material genetic (ADN) es anque presente in le nucleo, sub le forma de un complexo de ADN e proteinas appellate chromatina e componite de plure unitates discontinue, appellate chromosomas.

Il ha duo typos de chromatina: le euchromatina e le heterochromatina.
 Le euchromatina es le forma le minus compacte de ADN, e le regiones de ADN que lo constitue contine genes que son frequentemente exprimite per le cellula.

 Al contrario, in le heterochromatina, le ADN es assatis compacte. Le regiones que lo constitue, contine genes que non son exprimite per le cellula (heterochromatina facultative) o fabrica le telomeros e centromeros del chromosomas (heterochromatina constitutive).

In organismos multicellular, cellulas son altemente specialisate in le execution de functiones particular; in consequentia, insimules differente de genes son requirite e exprimite. Assi, le regiones de ADN que constitue le heterochromatina varia secundo le typos de cellulas.

Categoria:Biologia